|  |
| --- |
| PATVIRTINTA  Ignalinos r. Didžiasalio „Ryto“ gimnazijos direktoriaus 2023 m. sausio d. įsakymu Nr |

**IGNALINOS R. DIDŽIASALIO „RYTO“ GIMNAZIJOS IKIMOKYKLINIO IR PRIEŠMOKYKLINIO UGDYMO VAIKŲ UGDYMOSI PASIEKIMŲ IR PAŽANGOS VERTINIMO TVARKOS APRAŠAS**

1. **SKYRIUS**

**BENDROSIOS NUOSTATOS**

1. Ignalinos r. Didžiasalio „Ryto“ gimnazijos ikimokyklinio/priešmokyklinio ugdymo vaikų pažangos ir pasiekimų vertinimo tvarkos aprašas (toliau – Aprašas) reglamentuoja vaikų pažangos ir pasiekimų vertinimą, informacijos tėvams (globėjams) (toliau – tėvai) teikimą apie vaikų ugdymo(si) sėkmingumą.
2. Aprašas parengtas vadovaujantis Lietuvos Respublikos švietimo ir mokslo ministerijos Švietimo aprūpinimo centro Ikimokyklinio amžiaus vaikų pasiekimų aprašu (2016 m.) ir Priešmokyklinio ugdymo bendrąja programa (2022 m.).
3. Apraše aptariami vertinimo tikslai ir uždaviniai, nuostatos ir principai, vertinimo ciklas, vaiko pasiekimų vertinimas ugdymo procese ir tėvų informavimas, vertinimo sritys, metodai ir būdai, vertinimo dokumentavimas, atsakomybė.
4. Aprašo reikalavimų vykdymas privalomas įstaigos pedagogams: ikimokylinio/priešmokyklinio ugdymo mokytojams, meninio ugdymo mokytojams, logopedams.
5. Apraše vartojamos sąvokos:

***Pasiekimų aprašas*** – tai gairės mokytojams, kuriose pateikiama vaiko iki šešerių metų įgyjamų esminių nuostatų bei gebėjimų visuma ir jo pažangą nusakantys žingsniai, padedančios mokytojams, tėvams, švietimo pagalbos specialistams, kitiems ugdytojams ir vadovams, atpažinti vaikų ugdymosi pasiekimus ir poreikius, įgyvendinti ugdymo turinį, pritaikant jį kiekvienam vaikui ir vaikų grupei, stebėti vaikų pažangą ir tikslingai ugdyti kiekvieną vaiką.

***Vaiko ugdymosi pasiekimai –*** tai ugdymosi procese įgyti vaikų gebėjimai, žinios ir supratimas, nuostatos, apie kuriuos sprendžiame iš vaikų veiklos ir jos rezultatų.

***Pasiekimų žingsnis*** – tai vaiko pažangą rodantys žinių ir supratimo, gebėjimų ir nuostatų pokyčiai per vienerius metus, atitinkantys vaiko raidos dėsningumus kokybiško ugdymo sąlygomis.

***Ikimokyklinuko pasiekimų aplankas*** – individualios vaiko pažangos ir pasiekimų vertinimo priemonė, kurioje vertinimas grindžiamas mokytojo, vaiko ir jo tėvų bendradarbiavimu.

***Vaiko ugdymosi pasiekimų sritis Pasiekimų apraše*** – tai vaiko ugdymuisi svarbi sritis, kurioje išskirta vertybinė nuostata ir esminis gebėjimas.

***Esminė nuostata –*** tai ugdymosi procese įgytas nusiteikimas, polinkis, požiūris, išreiškiantis vaiko santykį su savimi, su kitais ir su aplinka;

***Esminis gebėjimas –*** tai nuo gimimo iki išėjimo į kitą ugdymo įstaigą kiekvienoje iš ugdymosi pasiekimų sričių įgytas svarbiausias vaiko gebėjimas ką nors daryti, veikti, elgtis, kurti.

***Pasiekti gebėjimai*** – vaiko gebėjimai, atitinkantys 5–7 metų vaikų raidos bendruosius ir individualiuosius ypatumus pagal BPUP.

***Aukštesni gebėjimai*** – gebėjimai, viršijantys 5–7 metų vaikų raidos bendruosius ir individualiuosius ypatumus pagal BPUP.

***Siektini gebėjimai*** – gebėjimai, neatitinkantys 5–7 metų vaikų raidos bendrųjų ir individualiųjų ypatumų pagal BPUP.

1. **SKYRIUS**

**VERTINIMO TIKSLAI, UŽDAVINIAI IR PRINCIPAI**

1. ***Vaikų pasiekimų vertinimo tikslai:***
   1. fiksuoti vaikų ugdymosi pasiekimus nuo vienerių iki šešerių/septynerių metų kaip pažangos žingsnius, į kuriuos orientuojantis būtų stebima vaikų raida ir pažanga;
   2. nustatyti esminius ugdytinių gebėjimus bei numatyti tolesnio ugdymo(si) gaires.
2. ***Vaikų pasiekimų vertinimo uždaviniai:***
   1. pažinti vaiką (vaiko ugdymosi poreikius, interesus, pomėgius, galias, charakterio ypatumus, kultūrinius skirtumus);
   2. atskleisti vaiko pastangas ir pažangą bei skatinti jo ugdymąsi;
   3. apibendrinti sukauptą vertinimo informaciją, koreguoti ugdymo planus;
   4. pateikti vertinimo informaciją vaiko tėvams.
3. ***Vertinimo principai:***
   1. pozityvumas ir konstruktyvumas;
   2. objektyvumas ir veiksmingumas;
   3. jautrumas ir humaniškumas;
   4. informatyvumas.
4. **SKYRIUS**

**VERTINIMO CIKLAS**

1. Vaiko pažinimas: informacijos apie vaiką kaupimas (stebėjimas, klausymas, fiksavimas).
2. Planavimas: numatomi/koreguojami ugdymo(si) tikslai, uždaviniai, turinys, vertinimo metodai.
3. Duomenų dokumentavimas: sukauptos informacijos apie vaiką analizė, panaudojimas.
4. Informavimas: dalijimasis informacija apie vaiko pažangą su vaiku, tėvais, mokytojais.
5. **SKYRIUS**

**VERTINIMO PLANAVIMAS**

1. Vaiko pasiekimai vertinami du kartus per metus: pirmasis vertinimas ikimokyklinio amžiaus vaikams nuo einamųjų metų rugsėjo 1 d. iki lapkričio 30 dienos (Ugdymosi pasiekimų diagrama pagal pasiekimų žingsnius 1 Priedas), priešmokyklinio amžiaus – iki rugsėjo 30 d. (2 Priedas). Antrasis vertinimas ikimokyklinio amžiaus vaikams iki gegužės 31 d. (Ugdymosi pasiekimų diagrama pagal pasiekimų žingsnius 1 Priedas) ir priešmokyklinio amžiaus vaikams iki gegužės 15 d. (2 Priedas). Tarpiniai vaikų pasiekimų vertinimai atliekami, jei išryškėjo didelės ugdymosi spragos.
   1. Pirmojo vaiko aprašo paskirtis: fiksuoti vaiko pasiekimus, individualius ypatumus ir numatyti jo ugdymo(si) kryptį (tikslus ir uždavinius), ugdymo(si) individualizavimo ir paramos vaikui formas.
   2. Antrojo vaiko aprašo paskirtis: fiksuoti vaiko pasiekimus, nustatyti, ar tinkamai pasirinkta ugdymo(si) kryptis, numatyti tolesnio vaiko ugdymo(si) tikslus ir uždavinius.
2. Pasiekimai vertinami atsižvelgiant į vaikų amžių.
3. Ugdymo(si) sėkmingumas/nesėkmingumas sprendžiamas tik su ugdymo procese dalyvaujančiais specialistais ir tėvais.
4. Vaiko, pradėjusio lankyti ugdymo įstaigą vėliau nei rugsėjo 1 diena, ligos atveju, gebėjimai įvertinami per 30 kalendorinių dienų.
5. **SKYRIUS**

**VERTINIMO SRITYS**

1. Ikimokyklinio amžiaus vaikų pasiekimai vertinami pagal Ikimokyklinio amžiaus vaikų pasiekimų aprašo 18 vaiko ugdymosi pasiekimų sričių, vadovaujantis kiekvienos srities išskirta esmine nuostata ir esminiu gebėjimu, kuriuos vaikas turėtų įgyti per visą ugdymo(si) laikotarpį:
   1. Kasdienio gyvenimo įgūdžiai;
   2. Fizinis aktyvumas;
   3. Emocijų suvokimas ir raiška;
   4. Savivoka ir savigarba,
   5. Savireguliacija ir savikontrolė;
   6. Santykiai su suaugusiaisiais;
   7. Santykiai su bendraamžiais;
   8. Sakytinė kalba;
   9. Rašytinė kalba;
   10. Aplinkos pažinimas;
   11. Skaičiavimas ir matavimas;
   12. Meninė raiška;
   13. Estetinis suvokimas;
   14. Iniciatyvumas ir atkaklumas;
   15. Tyrinėjimas;
   16. Problemų sprendimas;
   17. Kūrybiškumas;
   18. Mokėjimas mokytis.
2. Priešmokyklinio amžiaus vaikų Pasiekimų aprašą sudaro 7 vaiko ugdymo(si) kompetencijos:
   1. Skaitmeninė;
   2. Socialinė, emocinė ir sveikos gyvensenos;
   3. Pažinimo;
   4. Komunikavimo;
   5. Kūrybiškumo;
   6. Kultūrinė;
   7. Pilietiškumo.
3. **SKYRIUS**

**VAIKO UGDYMOSI PASIEKIMŲ VERTINIMO METODAI IR BŪDAI**

1. Vaiko ugdymosi pasiekimų vertinimo metodai ir būdai:
   1. stebėjimas;
   2. pokalbis;
   3. vaiko veiklos ir kūrybos darbų analizė;
   4. vaiko elgesio faktų analizė;
   5. atskirų situacijų aprašymas;
   6. vaiko įsivertinimas;
   7. anketos tėvams;
   8. fotografavimas, vaizdo įrašai, garso įrašai ir kt.
2. **SKYRIUS**

**VAIKO UGDYMO VERTINIMAS**

1. Vaiko ugdymosi pažangos vertinimą atlieka priešmokyklinio ugdymo vaikai, grupės mokytojai, meninio ugdymo mokytojai, logopedai, tėvai.
   1. priešmokyklinio vaikai įsivertina savo pokyčius (ką aš galiu? kiek aš paaugau?);
   2. tėvai suteikia pirminę informaciją apie savo vaiko individualumą, vertina vaiko ,,augimą“ grupėje.
   3. vaikų, turinčių kalbos ir kalbėjimo sutrikimų vertinimą atlieka logopedas (mokslo metų pradžioje, gavęs tėvų sutikimą, logopedas ištiria vaikų kalbos lygį, įvertina kalbos ir kalbėjimogebėjimus, pildo kalbos įvertinimo kortelę, rengia individualias ir grupines ugdymo programas. Mokslo metų pabaigoje logopedas atlieka vaikų su kalbėjimo ir kalbos sutrikimais pažangos/pasiekimų analizę. Logopedas informaciją ikimokyklinio/priešmokyklinio ugdymo mokytojams, tėvams apie vaiko pasiekimus pateikia individualių pokalbių metu.
   4. meninio ugdymo mokytojas atlieka ikimokyklinio/priešmokyklinio ugdymo vaikų pasiekimų vertinimą ir pateikia informaciją ikimokyklinio/priešmokyklinio ugdymo mokytojams ir tėvams.
2. Vaikų pasiekimai viešai tarpusavyje nelyginami.
3. Ikimokyklinio/priešmokyklinio amžiaus ugdymo vaikų ugdymosi pažangos pasiekimai segami pasiekimų aplanke.
4. Pasiekimų aplanką sudaro:
   1. vaiko meninės raiškos darbai (dailės darbeliai, žodinė kūryba);
   2. vaiko veiklos stebėjimo užrašai (įvairios užduotėlės, pratybų knygelės, vaiko mintys, nuomonė);
   3. nuotraukos;
   4. vaiko (priešmokyklinuko) įsivertinimas (vaikas skatinamas įsivertinti, siekiant formuoti supratimą apie jo paties ugdymąsi);
   5. ugdymosi pasiekimų diagrama pagal pasiekimų žingsnius.
5. Bendri vaikų pasiekimai ir pažanga aptariami ikimokyklinės/priešmokylinės metodinės grupės, su administracija pasitarimų metu laikantis konfidencialumo principo.
6. **SKYRIUS**

**VERTINIMO INFORMAVIMAS**

1. Apie vaiko ugdymosi pasiekimus tėvai (globėjai) supažindinami individualiai, pokalbių metu (nuolat, metų eigoje).
2. Vaiko problemos sprendžiamos tik su ugdymo procese dalyvaujančiais specialistais ir tėvais.
3. Vaiko pasiekimai ir pažanga aptariama mokytojų pasitarimų metu.
4. Vaikui išvykus iš ugdymo įstaigos vertinimo aplankai atiduodami tėvams, perėjus į kitą grupę – tos grupės mokytojui.
5. Vaikui, baigus priešmokyklinio ugdymo programą ir išeinant į kitą ugdymo įstaigą, pasiekimų aplankai atiduodami tėvams.
6. Priešmokyklinių grupių mokytojai, mokslo metų pabaigoje pildo Brandumo mokyklai aprašą, kurį atiduoda mokyklai (3 Priedas).
7. **SKYRIUS**

**ATSAKOMYBĖ IR ĮGALIOJIMAI**

1. Už vaiko pasiekimų ir pažangos vertinimą atsakingi ikimokyklinio/priešmokyklinio ugdymo mokytojai, tėvai ir kiti vaiką ugdantys specialistai.
2. Vaiko pasiekimų ir pažangos vertinimo medžiaga saugoma grupėje. Ji yra konfidenciali.

\_\_\_\_\_\_\_\_\_\_\_\_\_\_\_\_\_\_